Twee beseer in skietery in Randburg(Argieffoto) Twee mans is Maandagoggend beseer tydens ŉ skietvoorval in Windsor, Randburg in Gauteng. Russel Meiring, woordvoerder van ER24, het gesê die skietery het op die hoek van Louise en Judgesrylaan plaasgevind. “Paramedici het omstreeks 11:00 by die toneel opgedaag. Plaaslike owerhede was reeds op die toneel.” ŉ Wetstoepassingsbeampte en die manlike bestuurder van ŉ vragmotor, wat agter sy voertuig gelê het, is in die voorval gewond. “Paramedici het die mans ondersoek en bepaal die beampte het ŉ skietwond in sy bobeen opgedoen. Die vragmotorbestuurder is in die skouer getref.” Die mans is na ŉ nabygeleë privaat hospitaal geneem vir verdere behandeling. Plaaslike owerhede stel verder ondersoek in.